‘ASP’ยันเป้ากำไรโต25%ธุรกิจ-พอร์ตดี
&#8220;ก้องเกียรติ&#8221; มั่นใจปีนี้ ASP กำไรโตเข้าเป้า 25% ครึ่งปีหลังตลาดฟื้น พอร์ตลงทุนไปได้สวย
22 พ.ค. 2555

“ก้องเกียรติ” มั่นใจปีนี้ ASP กำไรโตเข้าเป้า 25% ครึ่งปีหลังตลาดฟื้น พอร์ตลงทุนไปได้สวย 
นายก้องเกียรติ โอภาสวงการ ประธานกรรมการบริหาร บริษัทหลักทรัพย์ (บล.) เอเซีย พลัส (ASP) เปิดเผยว่า ผลประกอบการปีนี้ว่ายังคงเป้าหมายกำไรสุทธิเติบโต 25% จากปีก่อนที่ 505 ล้านบาท 
แนวโน้มผลงานที่ดีขึ้นจากการประเมินตลาดหุ้นจะกลับมาฟื้นตัวโดดเด่นในครึ่งปีหลัง หลังจากเห็นความชัดเจนของปัญหาหนี้สินในยุโรป อีกทั้งตลาดหุ้นยุโรป จีนและญี่ปุ่นได้ปรับลงมาอยู่ในระดับที่น่าสนใจ ขณะที่เศรษฐกิจสหรัฐมีการฟื้นตัวต่อเนื่อง
นอกจากนั้น ในประเทศมีปัจจัยบวกหลายด้าน เช่น การปรับลดภาษีเงินได้นิติบุคคลปีนี้เหลือ 23% การฟื้นตัวของเศรษฐกิจและรัฐบาลมีเสถียรภาพมากขึ้น สามารถดำเนินนโยบายได้ต่อเนื่อง 
อย่างไรก็ตาม ในไตรมาส 2 ภาพรวมธุรกิจหลักทรัพย์จะชะลอตัวจากไตรมาสแรก เพราะนักลงทุนกังวลปัญหาวิกฤตหนี้สินยุโรป และทั้งปีบริษัทน่าจะสามารถรักษาอัตราค่าคอมมิชชันเฉลี่ยไว้ที่ 0.19% ลดลงเทียบกับปีก่อน 0.21% เพราะเปิดเสรีค่าคอมมิชชันเต็มรูปแบบ
สำหรับธุรกิจวาณิชธนกิจปัจจุบันมีงานเป็นที่ปรึกษาทั้งหมด 25 การเจรจา คาดว่าจะได้ทั้งหมด 50% 
ส่วนลูกค้าที่ออกไปลงทุนต่างประเทศนั้นเพิ่มขึ้นทุกไตรมาส ปัจจุบันมีไม่เกิน 500 บัญชี แต่มูลค่าการลงทุนนักลงทุนกลุ่มนี้สูงไม่น้อย
สำหรับพอร์ตลงทุนของบริษัทนายก้องเกียรติ กล่าวต่อว่า ไตรมาสแรกถึงไตรมาส 2 ที่ผ่านมาพอร์ตการลงทุนระยะสั้นได้ขายหุ้นในประเทศออกไปบ้างเพื่อทำกำไร และหันไปซื้อหุ้นกลุ่มค้าปลีกในต่างประเทศมากขึ้น ขณะที่พอร์ตการลงทุนระยะยาวยังถือหุ้นในประเทศต่อไป เนื่องจากบริษัทมีต้นทุนที่ถูกมาก